নই দিল্লীদা পাংথোকপা কার্গিল বিজয় দিবস নীংশিংবগী থৌরমদা প্রধান মন্ত্রীনা ৱা ঙাংখ্রে

প্রধান মন্ত্রী শ্রী নরেন্দ্র মোদীনা ঙসি নই দিল্লীগী ইন্দিরা গান্ধী ইন্দোর স্তেদিয়মদা পাংথোকপা কার্গিল বিজয় দিবস নীংশিংবগী থৌরমদা শরুক য়াখ্রে অমদি ৱা ঙাংখ্রে। মহাক্কী ৱারোলদা প্রধান মন্ত্রীনা হায়খি মদুদি ভারতমচা খুদিংমক্না থৌনা ফবা অমসুং লৈবাক্কীদমক কত্থোকখিবগী পুক্নিং থৌগৎনীংঙাই ওইরিবা ঙসিগী নুমিৎ অসি নীংশিংলি। মহাক্না কার্গিলগী অৱাংবা মফম অদু ঙাক্তুনা থম্বদা থৱাই থাখ্রবা অথৌবশিংগী মফমদা ইকাই খুম্নবা উৎখি। লৈবাক অসিগীদমক মখোয়গী মথৌদাং মপুংফানা পাংথোক্লিবা জম্মু অমসুং কশ্মীরগী মীওইশিংবুসু মহাক্না থাগৎপা ফোংদোকখি। চহী ২০গী মমাংদা কার্গিলগী চিংশিংদা ফংখিবা মায়পাকপা অদুনা জেনরেসন কয়াদা ঐখোয়বু মখা তানা পুক্নিং থৌগৎলগনি হায়না মহাক্না হায়খি। প্রধান মন্ত্রীনা কার্গিলগী মায় পাকপবু ভারতকী মপারী অমসুং মমোমশিংগী থৌনা অমদি ভারতকী তৌবা ঙম্বা অমসুং লিংজেলগী মায় পাকপনি হায়না ফোংদোকখি। মহাক্না মসিবু মখা তানা ভারতকী ইকাই খুম্নবা অমসুং ৱারক ৱাতেম্বগী মায় পাকপা অমগুম অমদি ভারত মচা খুদিংমক্কী আশা অমসুং মথৌদা কত্থোকপা অদুগী মায় পাকপনি হায়না ফোংদোকখি। লান অসি সরকার খক্তনা শোক্নবা নত্তে, জাতি পুম্বনা শোক্নবনি হায়না প্রধান মন্ত্রীনা অকনবা ৱাফম থমখি। তুংগী জেনরেসনগীদমক লান্মীশিংনা মখোয়গী লৈজবা পুম্নমক কত্থোক্লি হায়না মহাক্না হায়খি। লান্মীশিংনা তৌরিবা থবক অসি ভারত মচা পুম্নমক্না চাউথোকচনীংঙাইনি হায়না মহাক্না হায়খি। ২০১৪দা ওফিস পায়রবা মতুং থা খরা লৈরগা মহাক কার্গিলদা চৎখি হায়না প্রধান মন্ত্রীনা ফোংদোকখি। চহী ২০গী মমাংদসু মহাক কার্গিলদা চৎখ্রে হায়না মহাক্না নৌহৌনা নীংশিংখি। কার্গিলদা জৱানশিংগী থৌনা অদু নৌহৌননা নীংশিংলদুনা মহাক্না হায়খি মদুদি লৈবাক পুম্বনা লান্মীশিংগা লোইননা লেপমিন্নখি। নহাশিংনা ঈ দান তৌখি, অঙাং মচাশিং ফাওবনসু লান্মীশিংগীদমক্তা মখোয়গী ফুরিৎখাওগী পৈশা দান তৌখি। মহাক্না নৌহৌননা নীংশিংখি মদুদি মতম অদুগী প্রধান মন্ত্রী শ্রী অতল বিহারী ভাজপেয়ীনা হায়বীখি মদুদি করিগুম্বা ঐখোয়না ঐখোয়গী লান্মীশিংগী পুন্সি চেকশিন্না শেন্নবা ঙমদ্রগদি ঐখোয়না ঐখোয়গী ইমালৈবাক্কীদমক থৌদাং পাংথোকপদা মায় পাকপা ঙম্লোই। হৌখিবা চহী মঙাদা কেন্দ্র সরকারনা লান্মীশিং অমসুং মখোয়গী ইমুং মনুংগী য়াইফ–থৌরাংগীদমক্তা ৱারেপ কয়া অমা লৌখিবদা মহাক্না অপেনবা ফোংদোকখি। মসিগা মরী লৈননা মহাক্না ৱান রেঙ্ক ৱান পেন্সন, থৱাই থাখ্রবা অথৌবশিংগী ৱার্দশিংগীদমক স্কোলরশিপ হেঙ্গৎহনবা অমদি নেস্নেল ৱার মেমোরিয়েলগী মতাংদা পনখি। পাকিস্তান্না কশ্মীরদা লৌনম তৌদুনা চংশিল্লক্নবা হঞ্জিন–হঞ্জিন হোৎনরি অমদি ১৯৯৯দসু ঐখোয়না মখোয়বু মায় পাকপা ঙমহনখিদে হায়না প্রধান মন্ত্রীনা হায়খি। পাকিস্তান্দা মতিকচাবা পাওখুম অমগীদমক প্রধান মন্ত্রীনা ভাজপেয়ীগী রিজোল্ব অদু মহাক্না নৌহৌনা নীংশিংখি, মদুগী পাওখুম য়েক্নবগী মফমদা লৈখিদে। ভাজপেয়ী সরকারনা পায়খৎখিবা শান্তিগী অনৌবা খোংথাং অদুনা ভারতকী থাক অদু মালেম পুম্বদা হেন্না খঙহনখি হায়না মহাক্না মখা তাখি। পুৱারীদা ভারতনা কৈদৌনুংদা লান্দাখিদ্রি হায়না প্রধান মন্ত্রীনা অকনবা ৱাফম থমখি। ভারতকী আর্ম ফোর্সশিংনা মালেম পুম্বদা হ্যুমেনিতী অমসুং শান্তি ঙাক্তুনা থমবা অমা ওইদুনা লাক্লি। ইজরেলদা চত্থখিবা হাইফাগী লিবরেসন্দা ভারতকী লান্মীশিং অমসুং ফ্রান্সতা লৈরিবা মালেমগী অহানবা লাঞ্জাও মনুংদা থৱাই কৎখিবা ভারত লান্মীশিংগী মেমোরিয়েল অদু মহাক্না নৌহৌনা নীংশিংখি। মালেমগী লাঞ্জাও মনুংদা ভারতকী লান্মী লাখ অমা হেন্না মথ্বাই থাখি হায়না মহাক্না হায়খি; য়ু.এস. পীসকিপ্পিং মিশনশিংদসু ভারতকী লান্মীশিংনা খ্বাইদগী মশিং য়াম্না চাউনা কত্থোক্লি। প্রধান মন্ত্রীনা হায়খি মদুদি তেরোরিজম অমসুং প্রোক্সি ৱার অসি ঙসিদি মালেম পুম্বদা খুরৌ থাংবা অমা ওইরি। লানফমদা মায়থিরবশিং অদুনা মখোয়গী রাজনিতীগী পান্দম অদু ফংনবা প্রোক্সি ৱার চত্থরি অমদি তেরোরিজমদা মতেং পাংলি হায়না প্রধান মন্ত্রীনা হায়খি। হ্যুমেনিতীদী থাজবা থম্বা মীপুম খুদিংমক্না আর্ম ফোর্সশিংদা পুক্নিং থৌগৎতুনা লেপ্নবা মতম অদু ওইরে হায়না মহাক্না হায়খি। তেরোরিজমবু মপুংফানা থেংনবদা মসি দরকার ওই হায়না মহাক্না হায়খি। প্রধান মন্ত্রীনা হায়খি য়েৎনরিবশিং অসি স্পেস অমসুং সাইবর ৱার্ল্দ য়ৌরক্লে। মরম অদুনা আর্ম ফোর্স অসি মতমগী থাক্তা পুখৎপা মথৌ তাই হায়না মহাক্না মখা তাখি। নেস্নেল সেক্যুরিতী ৱাফম লাকপা মতমদা, ভারতনা প্রেসর অমত্তদা নোঞ্জরোই নত্ত্রগা করিগুম্বা মখল অমত্তদা অৱাৎপা লৈহল্লোই হায়না মহাক্না হায়খি। মসিগা মরী লৈননা মহাক্না অরিহন্তকী খুত্থাংদা ভারতকী ন্যুক্লিয়র ত্রাইদ লিংখৎপা, অমদি এন্তি–সেতেলাইত চাংয়েং তৌখিবা অদু পনখি। আর্ম ফোর্সশিংবু লেপ্পা লৈতনা মোর্দনাইজ তৌরি অমদি দিফেন্স সেক্তরদা “মেক ইন ইন্দিয়া”গীদমক প্রাইভেৎ সেক্তরনা শরুক য়াবা হেঙ্গৎহন্নবা হোৎনরি হায়না মহাক্না হায়খি। আর্ম ফোর্সকী মশা অহুম্মক্তা থবক চংবগী মরুওইবা অদুদা মহাক্না অকনবা ৱাফম থমখি। ঙমখৈ লমদমশিংদা ইনফ্রাস্ত্রকচর হেঙ্গৎহল্লে হায়না মহাক্না হায়খি। ঙমখৈ লমদমশিংগী চাউখৎ থৌরাংগীদমক অমদি মফম অদুদা লৈরিবা মীওইশিংগী য়াইফনবগীদমক্তা লৌখৎলিবা খোংথাংশিংগী মতাংদা মহাক্না ঙাংখি। লোইশিল্লকপদা, প্রধান মন্ত্রীনা অকনবা ৱাফম থমখি মদুদি ১৯৪৭তা জাতি পুম্বনা নীংতম্বা ফংখি; ১৯৫০দা জাতি পুম্বগীদমক সংবিধান ইখি; অমদি কার্গিলগী ৱাংলবা উন মরক্তা থৌনা ফরবা লান্মী ৫০০ হেনবনা লৈবাক পুম্বগীদমক মখোয়গী মপুন্সি কত্থোকখি। কত্থোকখিবা অসি লেম্না মাংহল্লোই, অমদি থৱাই থাখ্রবা অথৌবশিংনা তৌবীরম্বশিং অদু পুক্নিং থৌগৎলদুনা মখোয়গী মংলানগী ভারত অদু শেমগৎনবা পুন্না ৱারেপ অমা লৌনবা মহাক্না হায়খি।